als_Latn dik_Latn azb_Arab
Në luftën për titull
Josa nuk tregon asgjë, por bën gati skuadrën fituese
Tekniku ka zgjedhur të ruajë me fanatizëm formacionin, që pritet të ndryshojë për shkak të mungesave që Skënderbeu ka për këtë takim
Leonard Trebicka
Skënderbeu është gati për superndeshjen me Kukësin. Nënkampionët do të presin kampionët në fuqi, në një ndeshje që duket se do të prodhojë jo pak emocione. Skënderbeu shkon në Kukës sot si kryesues dhe në fakt nuk rrezikohet të lëshojë kreun e Superligës, pasi Partizani që renditet i dyti ndodhet 3 pikë prapa dhe Kukësi mban vendin e tretë me plot 5 pikë larg korçarëve. Sigurisht, të dy ekipet do të kërkojnë sot që të marrin maksimumin e pikëve, ndërkohë që trajneri i Skënderbeut, Mirel Josa, është i bindur që në Kukës fiton ajo skuadër që do të gabojë më pak, duke besuar që kjo skuadër të jetë Skënderbeu.
– Skënderbeu nesër (sot) në Kukës, në një transfertë të vështirë. Si e shikon Josa këtë 90-minutësh?
– Jo vetëm Kukësi, por çdo ndeshje është e vështirë. Nisur edhe nga formula e këtij sezoni, ku katër skuadra do të bien nga Superiorja, kjo e bën edhe më të fortë këtë kampionat. Por, sigurisht që më interesant këtë sezon e bëjnë edhe skuadrat që kërkojnë kreun dhe një prej tyre është edhe Kukësi. Kjo do të thotë që Kukësi-Skënderbeu do të jetë padiskutim një ndeshje e fortë dhe e luftuar në fushë.
– Çfarë duhet të bëjë Skënderbeu për ta fituar këtë ndeshje?
– Skënderbeu në çdo ndeshje që ka fituar ka dhënë maksimumin dhe edhe në Kukës kam kërkuar që skuadra të jetë sa më e përqendruar. Një ndeshje fitohet vetëm duke dhënë më të mirën dhe duke interpretuar atë që kërkohet dhe unë shpresoj dhe besoj që grupi do të funksionojë më së miri në Kukës.
– Kthehet Bicaj, por mungojnë Arapi dhe Lilaj, dy titullarë të padiskutueshëm. Si i shikoni këto mungesa?
– Nuk mund të them që këto mungesa do të ndikojnë shumë, pasi këtë nuk e kam thënë edhe kur kanë munguar lojtarë të tjerë. Skënderbeu duke qenë një skuadër me kërkesa të larta, ka në përbërje lojtarë me diferenca të vogla mes njëri-tjetrit.
– Me këto mungesa, mund të shohim Fagun dhe Tomiç nga minuta e parë?
– Sigurisht që do të ketë zgjidhje për ata që do të jenë në fushë nga fillimi, por për këtë më mirë të flasim para takimit në Kukës.
– Po përsa i përket sulmit, Ribaj apo Morina do të jenë në fushë nga fillimi?
– Përveç këtyre dy emrave, po t’i shtosh edhe Pejiç, dua të them se kanë treguar se sa herë janë futur në fushën e lojës, kanë bërë më të mirën. Secili nga këta tre lojtarë, por edhe sulmues të tjerë që mund të jenë në fushë, do të bëjnë të njëjtën gjë edhe këtë të shtunë ndaj Kukësit. Asnjë nuk e di nëse unë mund të bëj një zgjedhje me dy sulmues, apo me një.
– Ju kënaq një barazim në Kukës, apo kërkohet patjetër fitorja?
– Skënderbeu jo vetëm në Kukës, por në të gjitha takimet, luan për fitore. Kjo do të thotë që edhe në Kukës do të luhet për të njëjtin objektiv dhe veriorët nuk bëjnë përjashtim për kërkesat që ka skuadra për një ndeshje. Për këtë ju siguroj.
als_Latn als_Latn als_Latn hat_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn